## Rješenje Agencije za zaštitu tržišnog natjecanja, klasa: UP/I 430-01/2007-70/31, od 2. kolovoza 2007.

### NN 86/2007 (20.8.2007.), Rješenje Agencije za zaštitu tržišnog natjecanja, klasa: UP/I 430-01/2007-70/31, od 2. kolovoza 2007.

# AGENCIJA ZA ZAŠTITU TRŽIŠNOG NATJECANJA

**2683**

Agencija za zaštitu tržišnog natjecanja, na temelju članka 13. stavka 4. Zakona
o državnim potporama (»Narodne novine«, broj 140/05), u upravnom postupku
donošenja odobrenja na državnu potporu sadržanu u Pravilniku o izmjenama i
dopunama Pravilnika o imovinskopravnim tražbinama, pokrenutom od strane
Hrvatskog zavoda za mirovinsko osiguranje, sa sjedištem u Zagrebu, Ulica grada
Vukovara 37 b, na temelju odluke Vijeća za zaštitu tržišnog natjecanja, donesene
na 88. sjednici, održanoj 2. kolovoza 2007., donosi sljedeće

## RJEŠENJE

I. Utvrđuje se da Pravilnik o izmjenama i dopunama Pravilnika o imovinskopravnim
tražbinama ne sadrži državne potpore u smislu Zakona o državnim potporama.
II. Ovo rješenje objavit će se u »Narodnim novinama«.

```
Obrazloženje
```

I. Pravilnik o imovinskopravnim tražbinama, klasa: 140-03/02-01/7070, urbroj:
341-99-01-01/6, od 11. prosinca 2002. (dalje: Pravilnik) uvršten je u Popis
važećih programa i drugih akata kojim su odobrene ili dane opće državne potpore
do stupanja na snagu Zakona o državnim potporama (»Narodne novine«, broj 47/03 i
60/04;)zbog neusklađenosti istog s odredbama rečenog Zakona. Popis važećih
programa i drugih akata kojim su odobrene ili dane opće držav­ne potpore do
stupanja na snagu Zakona o državnim potporama (dalje: Popis) izrađen je temeljem
članka 21. Zakona o državnim potporama (»Narodne novine«, broj 140/05; dalje:
ZDP), iz kojeg proizlazi da je Agencija, osim izrade Popisa, bila dužna, isti
zajedno s prijedlogom zaključaka o njihovom usklađenju s odredbama ZDP-a,
dostaviti Vladi Republike Hrvatske (dalje: Vlada RH).
Zaključkom, klasa: 421-01/06-02/01, urbroj: 5030116-06-2, od 2. ožujka 2006.,
Vlada RH prihvatila je Popis. U točki 2. Zaključka Vlade RH, zadužena su tijela
središnje državne uprave, te pravne osobe koje dodjeljuju ili upravljaju
državnim potporama, da u suradnji s Agencijom, usklade ili predlože Vladi RH,
usklađivanje važećih propisa, programa i drugih akata kojima su odobrene ili
dane državne potpore, sukladno Popisu.
U Popisu je navedeno da je u postojećem Pravilniku potrebno uskladiti članak 4.
koji se odnosi na tražbine s osnova nepripadne isplate iz mirovinskog osiguranja
i odredbu iz članka 26. stavka 1. Pravilnika koji se odnosi na otpis
nenaplativih doprinosa u cijelosti ili djelomično.
Agencija za zaštitu tržišnog natjecanja (dalje: Agencija) zaprimila je 5. srpnja
2007. od Hrvatskog zavoda za mirovinsko osiguranje (dalje: HZMO) Pravilnik o
izmjenama i dopunama Pravilnika o imovinskopravnim tražbinama (dalje: Pravilnik
o izmjenama i dopunama Pravilnika), klasa: 041-01-06-02/10, urbroj:
341-99-01/01-06/5,od 8. studenog 2006.
Također, uz Pravilnik o izmjenama i dopunama Pravilnika priložen je i Pravilnik,
te preslika dopisa Ministarstva gospodarstva, rada i poduzetništva – Uprave za
mirovinsko i invalidsko osiguranje, klasa: 140-01/05-01/176, urbroj:
526-09-02/1-06-10, od 21. studenoga 2006. upućenog HZMO-u u svezi usklađivanja
Pravilnika s odredbama ZDP-a.
Izmjenom članka 4. stavka 2. i 3. Pravilnika, kao i temeljem dodatnih
obrazloženja, nedvojbeno je utvrđeno da se navedena odred­ba odnosi samo na
fizičke osobe koje se temeljem članka 2. stavka 2. ZDP-a ne smatraju korisnicima
državne potpore, jer ne obavljaju gospodarske djelatnosti, sudjelujući u prometu
roba i usluga.
Nadalje, Zakonom o doprinosima i obveznom osiguranju (»Narodne novine«, broj
147/02, 175/03 i 177/04), poslovi utvrđivanja, praćenja, naplate i prisilne
naplate obveznih doprinosa, od 1. siječ­nja 2003. nalaze se u nadležnosti
Ministarstva financija-Porezne uprave.
Izmijenjenim člankom 26. stavkom 1. Pravilnika, predviđeni su uvjeti za otpis
tražbina s osnove dužnih doprinosa koji su nastali do 31. prosinca 2002., a za
koje i dalje ostaje nadležan HZMO sukladno Ovršnom zakonu (»Narodne novine«,
broj 173/03).
Također, Pravilnikom o izmjenama i dopunama Pravilnika, izbrisane su odredbe o
odgodi plaćanja i obročne otplate sadržane u člancima 21. do 25. Pravilnika,
budući da je nadležnost vezana uz naplatu tražbina s osnove dužnih doprinosa
prenesena na Ministarstvo financija – Poreznu upravu.
II. Razmatrajući ovaj predmet, Vijeće za zaštitu tržišnog natjecanja (dalje:
Vijeće) je na 88. sjednici održanoj 2. kolovoza 2007., temeljem dostavljene
dokumentacije utvrdilo da Pravilnik o izmjenama i dopunama Pravilnika ne sadrži
državnu potporu iz članka 3. stavka 1. ZDP-a.
Naime, izmijenjeni članak 4. Pravilnika odnosi se isključivo na fizičke osobe
koje se temeljem članka 2. stavka 2. ZDP-a, ne smatraju korisnicima državne
potpore, jer ne obavljaju gospodarsku djelatnost, a izmijenjeni članak 26.
stavak 1. Pravilnika odnosi se samo na cjeloviti ili djelomični otpis tražbina
nastalih do 31. prosinca 2002. Tražbine po osnovi doprinosa za mirovinsko
osiguranje nastale nakon naprijed navedenog datuma, a koje se odnose na
poduzetnike, prešle su u nadležnost Ministarstva financija-Porezne uprave,
sukladno Zakonu o doprinosima i obveznom osiguranju.
Temeljem naprijed navedenog, utvrđeno je da donošenjem Pravilnika o izmjenama i
dopunama Pravilnika, ispunjena obveza usklađivanja Pravilnika s odredbama ZDP-a.
Agencija je na temelju odluke Vijeća, primjenom članka 13. stavka 4. ZDP-a,
odlučila kao u točki I. izreke ovog rješenja.
Sukladno odredbi članka 18. ZDP-a, rješenja Agencije iz članka 13. ZDP-a
objavljuju se u »Narodnim novinama«, stoga je Agencija, na temelju odluke
Vijeća, odlučila kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može
pokrenuti upravni spor pred Upravnim sudom Repub­like Hrvatske u roku od
trideset (30) dana od dana dostave ovog rješenja.

Klasa: UP/I 430-01/2007-70/31
Urbroj: 580-03-07-43-02
Zagreb, 2. kolovoza 2007.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 86/2007-2683
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)